Pretoria-krag: Tshwane sê hy sal betaalPretoria. Argieffoto: SA Toerisme/Flickr.com Die Tshwane-metro is van voorneme om sy Eskom-rekening te vereffen, maar meen die kragvoorsiener tree nie reg op nie. Eskom het Dinsdagmiddag aangekondig dat hy dit oorweeg om die Tshwane-metro se kragtoevoer af te sny “as een van die nodige stappe om uitstaande betaling te verseker”. Die kragvoorsiener voer aan dat Tshwane die elektrisiteitsvoorsieningooreenkoms wat hy met Eskom aangegaan het, verontagsaam deur te versuim om die R1,6 miljard wat aan hom verskuldig is betyds te betaal. Volgens Peter Sutton, burgemeesterskomiteelid vir finansies in die Tshwane-metro, is die metro se finansiële afdeling deurentyd met Eskom in verbinding oor ŉ betalingsplan. Die bedrag wat uitstaande is, is volgens Sutton egter net vier dae agterstallig. “Die uitstaande bedrag het slegs betrekking op Julie en alle vorige skuld is betaal. Dit is slegs ŉ huidige faktuur. Ons stelsel is egter nie in ooreenstemming nie aangesien Eskom se betaaldatum binne 15 dae is en Tshwane se fakture vir Julie om en by 21 Augustus betaalbaar is.” Pretoria se inwoners betaal gemiddeld in ŉ 60-dag-siklus vir dienste wat verbruik word, terwyl Eskom betaling binne 15 dae verwag. “Die stad het geen kontantreserwes om die gaping met betaling uit ons koffers te oorbrug nie en daarom lei dit tot die huidige situasie.” Volgens Sutton sal die metro voortgaan om betalingsplanne met Eskom te bespreek en is dit jammer dat die kragvoorsiener dit nodig geag het om ŉ verklaring in dié verband uit te reik. “Die Tshwane-metro bly daartoe verbind om te betaal wat ons skuld en om te verseker dat ons ons Eskom-rekeninge vereffen. Dit is hoekom ons met ŉ aggressiewe inkomste-invorderingsveldtog begin het om te verseker dat ons genoeg inkomste insamel vir ons verpligtinge aan krediteure soos Eskom.”